Document ID: 32013R0298

UREDBA SVETA (EU) št. 298/2013
z dne 27. marca 2013
o spremembi Uredbe (ES) št. 314/2004 o nekaterih omejevalnih ukrepih proti Zimbabveju
SVET EVROPSKE UNIJE JE -
ob upoštevanju Pogodbe o delovanju Evropske unije in zlasti člena 215 Pogodbe,
ob upoštevanju skupnega predloga Visokega predstavnika Unije za zunanje zadeve in varnostno politiko ter Evropske komisije,
ob upoštevanju naslednjega:
(1)
Uredba Sveta (ES) št. 314/2004 (1) uveljavlja več ukrepov, določenih s Sklepom Sveta 2011/101/SZVP (2), vključno z zamrznitvijo sredstev in gospodarskih virov nekaterih fizičnih in pravnih oseb, subjektov ter organov.
(2)
Svet je 23. julija 2012 in 18. februarja 2013 sklenil, da bi miroljubna in kredibilna ustavna reforma v Zimbabveju pomenila pomembno prelomnico v pripravi demokratičnih volitev v tej državi, kar bi opravičilo takojšnjo odpravo večine vseh preostalih ciljno usmerjenih omejevalnih ukrepov, ki jih je Unija uvedla proti posameznikom in subjektom.
(3)
Glede na izid zimbabvejskega ustavnega referenduma, ki je bil 16. marca 2013, je Svet sklenil prekiniti prepoved potovanj in zamrznitev sredstev, ki se uporabljata za večino posameznikov in subjektov s seznama v Prilogi I k Sklepu 2011/101/SZVP. Prekinitev bi moral Svet v luči razvoja na tem območju pregledati vsake 3 mesece.
(4)
Nekateri od navedenih ukrepov spadajo na področje uporabe Pogodbe o delovanju Evropske unije, zato je predvsem zaradi zagotovitve, da jih bodo gospodarski subjekti v vseh državah članicah enotno uporabljali, za njihovo izvajanje potreben regulativni ukrep na ravni Unije.
(5)
Uredbo (ES) št. 314/2004 bi bilo zato treba ustrezno spremeniti.
(6)
Da se zagotovi učinkovitost ukrepov iz te uredbe, bi morala ta uredba začeti veljati dan po objavi -
SPREJELA NASLEDNJO UREDBO:
Člen 1
Uporaba člena 6 Uredbe (ES) št. 314/2004 se prekine do 20. februarja 2014, kolikor se nanaša na osebe in subjekte s seznama iz Priloge k tej uredbi. Prekinitev se preveri vsake 3 mesece.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. marca 2013

Labels: 10
18
5